د لاهور جګړه (۱۷۴۸)

د لاهور جګړه د ۱۷۴۸ کال د جنوري په ۱۱مه د احمد شاه بابا په مشرۍ د افغان ځواکونو او د شاه نواز په مشرۍ د مغولو ځواکونو ترمنځ وسوه.  د لاهور مغول والي ذکریا خان په ۱۷۴۵ کال کي مړ سو او د واک چاري یې زوی یحیی خان ته پاته سولې.  د یحیی خان ورور شاه نواز چي په دې وخت کي د ملتان والي و، د خپل ورور په وړاندي یې زور ازمویني ته راودانګل، او د ۱۷۴۶ کال د نومبر څخه نیولې د ۱۷۴۷ تر مارچ پوري یې په څو پرله پسې نښتو کي د یحیی خان واک بشپړ وپرځاوه، او د هغه د ژوندي نیولو په پایله کي یې د لاهور چاري پخپلو لاسونو کي واخیستې.  

تر واک لاسته راوړلو وروسته شاه نواز خان کورامل نومي شخص د خپل دیوان په توګه وټاکه او ادینه بیګ خان ته یې د جالندر دوآبې د فوجدار چاري وسپارلې. شاه نواز له خپل بندي ورور څخه د ډیلي حکومت څخه د رسمیت ترلاسه کولو لپاره د معاملې په توګه کار واخیست، خو یحیی خان تر دې چاري څخه مخکي له بنده څخه وتښتېدی، او ځان یې په افغانستان کي احمدشاه بابا ته ورساوه. احمد شاه د هغه سره د مرستي کولو په پار د ۱۷۴۷ کال په دسمبر کي له پیښور څخه د لاهور په لوري ولاړی، او د یوې لنډي نښتي په پایله کي یې شاه نواز ته ماته ورکړه. تر یادي ماتي وروسته لاهور د افغانانو په لاس کښېوت، او دا ځای د څو کلونو لپاره د افغان واکمنۍ یوه برخه وګرځېدل.https://archive.org/details/dli.csl.5426